**Skaičių rašymo atmintinė**

2020-06-29

**Arabiškų ir romėniškų skaičių** tekste rašymo taisyklės išdėstytos ir leidinyje „Lietuvių kalbos rašyba ir skyryba“ (V., 1992).

Daiktų kiekį žymintys skaičiai rašomi arabiškais skaitmenimis, pvz.: ***24 puslapiai, 15*** ***lapų, 6 egzemplioriai.*** Su daugiskaitiniais daiktavardžiais vartojame dauginius skaitvardžius, pvz.: ***3 žirklės (trejos), 5 metai (penkeri), 2 marškiniai (dveji).***

Daiktų eilę žymintys skaičiai gali būti rašomi ir arabiškais, ir romėniškais skaitmenimis, pvz***.: 6 skyrius ir VI skyrius*,** bet su trumpiniu nr. rašomas tik arabiškas skaičius, pvz.: ***Nr. 2; Nr. 18.***  Laikas irgi rašomas tik arabiškais skaičiais, pvz.: ***10 val., 12:30 val.***

Sakinyje prie arabiškų skaičių po brūkšnelio galima pridėti kelintinio įvardžiuotinio arba paprastojo skaitvardžio galūnes: *7****-as, -a, -asis , -oji.***

**Romėniškiems** **skaitmenims galūnės nededamos,** pvz.: *II skyrius, XII festivalis.*

Teksto skirstymą skyriais, skirsniais, punktais ir jų pastraipomis, punktų papunkčiais reglamentuoja    Dokumentų rengimo ir įforminimo taisyklių 28 punktas.

**Skyriai ir skirsniai žymimi romėniškais** (I, III, V, XI, XX ) **skaitmenimis ir turi pavadinimus**. **Punktai** (2., 3. 13.) **ir papunkčiai** (1.1., 1.2., 1.3.) **žymimi arabiškais skaitmenimis**  ir visame tekste numeruojami **iš eilės**. Kai papunkčius sudaro sakinys, jie pradedami rašyti didžiąja raide, kai sudaro dalį sakinio, jie pradedami rašyti mažąja raide ir atskiriami vienas nuo kito kabliataškiu. Punktų pastraipos nenumeruojamos.

      Dokumentų dalys, punktai, papunkčiai numeruojami arabiškais skaitmenimis su taškais. Taškai taip pat rašomi po skaitmenų, žyminčių eilės numerius – lentelėse, sąrašuose.

Rišliame tekste tarp skaičiaus ar skaičių grupės, žyminčios tam tikrą skyrių, dalį, punktą, papunktį, ir žodžio taškas nerašomas: *II skyrius, 20 punktas, 3.4.1 papunktis* ir pan.

Jei tekste pateikiami skaičiai žymi matavimo vienetą, juos reikia rašyti arabiškais skaitmenimis, pvz*.*: ***260 km; 20 m; 30 Eur***. Kai rašomos sutartys ar kiti finansiniai dokumentai, tai lėšų sumas rašome ir skaičiais, ir žodžiais. Pvz.: **Mokėjimo pavedimu reikia pervesti *665 (Šešis šimtus*** ***šešiasdešimt penkis) eurus*.** Po sutrumpinimų Eur **(**eurai) ir **ct** (centai) taškai nededami, išskyrus sakinio galą.

Arabiškais skaitmenimis žymimi dideli skaičiai. Dideli skaičiai, pradedant tūkstančiu, gali būti žymimi:

**grupuojamais skaitmenimis**: *2 000, 25 000, 100 000, 1 000 000, 1 000 000 000* (**tarp skaitmenų grupių nededamas nei kablelis, nei taškas**);

**skaitmenimis ir žodžiais arba jų sutrumpinimais**: 3*5 tūkstančiai arba 35 tūkst.; 8 milijonai arba 8 mln.; 7 560 800* arba 7 *mln. 560 tūkst. 800.*

Dešimtainės ir šimtainės skaičiaus dalys skiriamos kableliais (**ne taškais**): *2,5 kg* (ne *2.5 kg*), *0,25 g* (ne *0.25 g*); *25,50 Eur (ne 25.50 Eur).*

Jei reikia nurodyti laiko tarpą, nuo kada iki kada kas nors vyks, tarp skaičių nepaliekant tarpelių rašomas **brūkšnys (ne brūkšnelis**), o valandos, dienos ir kt. santrumpos rašomos po paskutinio skaitmens **9.00–10.30 val.** arba **2020 m. birželio 20–30 d.; 2020–2021 m**.

*Pagal Valstybinės lietuvių kalbos komisijos nutarimus, Konsultacijų banko informaciją atmintinę parengė Kultūros, turizmo ir komunikacijos skyriaus vyriausioji specialistė (kalbos tvarkytoja) Inga Radzevičienė.*